সভার শুরুতে স্বাগত বক্তৃতায় মুফতী সালাহউদ্দিন বলেন, 'সুহৃদ সমাবেশ শুধু কাগজে-কলমের কোনো সংগঠন নয়, বিভিন্ন কর্মকাণ্ডের মধ্য দিয়ে তা ইতিমধ্যে প্রমাণিত হয়েছে। একটি আলোকিত দেশ ও নান্দনিক মানুষ গড়ে তোলার লক্ষ্যে নিরলসভাবে কাজ করে যাচ্ছে সুহৃদরা। অসাম্প্রদায়িক ও ধর্মীয় গোঁড়ামির অবসান ঘটিয়ে মানবিক চেতনা বিকাশের লক্ষ্যে আন্দোলন গড়ে তোলা এবং মুক্তিযুদ্ধের চেতনায় ধর্মনিরপেক্ষ, অসাম্প্রদায়িক সমাজ গড়ে তোলাই হচ্ছে সুহৃদের লক্ষ্য ও উদ্দেশ্য। আমাদের সকলকে মনে রাখতে হবে, 'চেতনায় মুক্তিযুদ্ধ, প্রতিজ্ঞায় বাংলাদেশ'-এ প্রত্যয় নিয়ে সুহৃদরা সামনের দিকে এগিয়ে চলেছে। তাই মুক্তবুদ্ধি ও বিজ্ঞানমনস্ক চিন্তা-চেতনা ও জ্ঞানের বিকাশ সাধন এবং মুক্তচিন্তায় সাহিত্যচর্চা পরিচালনা করতে হবে। সংগঠনকে আরও গতিশীল ও আমাদের স্বপ্ন বাস্তবায়নের লক্ষ্যে সুহৃদদের এ ঈদ পুনর্মিলনী অনুষ্ঠানের আয়োজন করা হয়েছে। এ অনুষ্ঠানের সফলতার মধ্য দিয়ে আলোকিত দেশ ও নান্দনিক মানুষ গড়ার স্বপ্ন অনেকটা এগিয়ে যাবে। তাই বসে থাকলে চলবে না, সবাইকে কাজ করতে হবে।